Euroopan parlamentin päätöslauselma Etelä-Ossetian tilanteesta



Virallinen lehti nro 313 E , 20/12/2006 s. 0429 - 0432



P6_TA(2006)0456 Georgia (Etelä-Ossetia) Euroopan parlamentin päätöslauselma Etelä-Ossetian tilanteesta Euroopan parlamentti, joka - ottaa huomioon aikaisemmat päätöslauselmansa Georgiasta ja erityisesti 14. lokakuuta 2004 antamansa päätöslauselman [1], - ottaa huomioon 19. tammikuuta 2006 antamansa päätöslauselman Euroopan naapuruuspolitiikasta [2], - ottaa huomioon neuvostolle 26. helmikuuta 2004 antamansa suosituksen EU:n Etelä-Kaukasuksenpolitiikasta [3] ja 26. toukokuuta 2005 antamansa päätöslauselman EU:n ja Venäjän suhteista [4], - ottaa huomioon Euroopan yhteisöjen ja niiden jäsenvaltioiden ja Georgian kumppanuus- ja yhteistyösopimuksen, joka tuli voimaan 1. heinäkuuta 1999, - ottaa huomioon puheenjohtajavaltion 20. heinäkuuta 2006 antaman julkilausuman, joka koskee Georgiassa, Abhasiassa ja Etelä-Ossetiassa ilmenevää viimeaikaista kehitystä, - ottaa huomioon yleisten asioiden ja ulkosuhteiden neuvoston kokouksessa 16. ja 17. lokakuuta 2006 hyväksytyt päätelmät, - ottaa huomioon työjärjestyksen 103 artiklan 4 kohdan, A. ottaa huomioon, että Etelä-Ossetian tilannetta huonontavat Georgian ja Ossetian joukkojen ja poliisivoimien välillä viime kuukausina sattuneet välikohtaukset, aseelliset yhteenotot ja selkkaukset, jotka ovat johtaneet kuolonuhreihin ja loukkaantumisiin, B. ottaa huomioon, että Georgian hallitus ja parlamentti ovat kyseenalaistaneet neuvotteluprosessin nykyisen rakenteen, rauhanturvajoukkojen kokoonpanon ja rauhanturvaoperaatioiden mekanismit, joista sovittiin vuoden 1992 tulitaukosopimuksessa, C. ottaa huomioon, että osapuolet ovat esittäneet kaksi erillistä rauhansuunnitelmaa, joissa olevia yhteisiä osatekijöitä voisi ja pitäisi käyttää hedelmällisten neuvottelujen perustana; ottaa huomioon, että yhteinen valvontakomissio ei ole viime aikoina saanut aikaan merkittäviä tuloksia, D. katsoo, että myöntämällä passeja Abhasian ja Etelä-Ossetian asukkaille Venäjän federaatio hankaloittaa Georgian konfliktialueiden selkkausten rauhanomaista ratkaisemista, E. ottaa huomioon, että Etelä-Ossetia on päättänyt järjestää kansanäänestyksen itsemääräämisoikeudesta 12. marraskuuta 2006 käytävien presidentinvaalien yhteydessä, F. ottaa huomioon, että Georgia on siirtynyt intensiiviseen vaiheeseen Naton täysjäsenyyteen tähtäävissä keskusteluissaan, G. on erittäin huolissaan Georgian ja Venäjän välillä puhjenneesta diplomaattisesta kriisistä, joka sai alkunsa, kun Georgian vastavakoilu pidätti neljä Venäjän sotilastiedustelupalvelun upseeria vakoilusta syytettyinä, minkä jälkeen Venäjän suurlähettiläs kutsuttiin Moskovaan kuultavaksi, H. panee merkille, että Venäjän viranomaiset katkaisivat 2. lokakuuta 2006 kaikki maa-, ilma- ja meriyhteydet sekä postiliikenteen Georgiaan, vaikka kyseiset neljä upseeria olikin jo luovutettu Euroopan turvallisuus- ja yhteistyöjärjestölle (Etyj) ja he ovat nyt palanneet Venäjälle, I. ottaa huomioon, että Venäjän viranomaiset ovat kohdistaneet Venäjällä asuviin georgialaisiin useita etniseen alkuperään perustuvia vakavasti syrjiviä toimenpiteitä, mukaan lukien lähes 700 georgialaisen karkottaminen Moskovasta Tbilisiin ja georgialaisten uskonnonharjoittajien, liikemiesten ja koululaisten väitetty ahdistelu, jonka tekosyynä on ollut järjestäytyneen rikollisuuden ja laittoman maahanmuuton kiristynyt valvonta, J. ottaa huomioon, että Venäjän federaatio määräsi vuoden 2006 alussa tuontikiellon moldovalaisille ja georgialaisille maataloustuotteille (viinille, hedelmille ja vihanneksille) ja että tämä vahingoittaa merkittävästi Moldovan ja Georgian taloudellista kehitystä, K. ottaa huomioon, että yksikään kansainvälinen järjestö ei tue Etelä-Ossetian ja Abhasian yksipuolisia itsenäisyysliikkeitä ja että Etyjin ja Yhdistyneiden kansakuntien suojeluksessa jatketaan edelleen toimia Georgian suvereniteetin ja alueellisen eheyden palauttamiseksi, L. katsoo, että EU:n olisi lisättävä tukeaan pyrkimyksille ratkaista Georgian ja Etelä-Kaukasian konfliktit yhteistyössä Etyjin ja muiden toimijoiden kanssa; 1. toistaa konfliktin rauhanomaista ratkaisua koskevan pyyntönsä sekä sitoutumisensa rauhanprosessin tukemiseen ja kehottaa kaikkia osapuolia toimimaan vastuullisesti ja pidättäytymään yksipuolisista toimista ja loukkaavista ja aggressiivisista lausunnoista, jotka osaltaan pahentavat tilannetta ja saattavat kärjistyä väkivallaksi; 2. ilmaisee jälleen täyden tukensa Georgian alueelliselle koskemattomuudelle ja kehottaa Venäjän viranomaisia kunnioittamaan täydellisesti Georgian itsemääräämisoikeutta sen kansainvälisesti tunnustettujen rajojen sisäpuolella; 3. arvostelee voimakkaasti Georgiassa Abhasian ja Etelä-Ossetian alueella toimivien liikkeiden yrityksiä toteuttaa itsenäisyys yksipuolisesti; 4. kehottaa Venäjän federaation hallitusta epäämään tuen kaikilta näiltä liikkeiltä ja antamaan täyden tukensa monenvälisille yrityksille saada aikaan ratkaisu sen lähialueiden konflikteihin; 5. tuomitsee Etelä-Ossetian aikomuksen järjestää kansanäänestys itsenäisyydestä 12. marraskuuta 2006 ja muistuttaa osapuolia, että samanlainen kansanäänestys itsenäisyydestä vuonna 1992 ei saanut kansainvälistä hyväksyntää; 6. huomauttaa, että jumiutunut rauhanprosessi on saatava jälleen käyntiin, ja kehottaa Euroopan unionia ja Etyjiä ponnistelemaan yhdessä entistä tehokkaammin sen eteen, että osapuolet saataisiin takaisin neuvottelupöytään kyseisten kahden rauhansuunnitelman alkuvaiheissa aikaansaadun edistyksen perusteella; 7. kehottaa tässä yhteydessä molempia osapuolia allekirjoittamaan voimankäytöstä pidättäytymistä ja turvatakuita koskevan yhteisen asiakirjan ja osallistumaan rakentaviin neuvotteluihin, jotta vallitseva pattitilanne saadaan ratkaistua; pitää valitettavana, että Vladikavkazissa 12. ja 13. lokakuuta 2006 pidetyssä yhteisen valvontakomission kokouksessa ei saatu aikaan tuloksia; 8. katsoo, että konfliktialueen täydellinen demilitarisointi, Etyjin yhteisiä rauhanturvajoukkoja lukuun ottamatta, ja aseiden vähentäminen on olennainen osatekijä konfliktien ehkäisyssä ja ensimmäinen merkittävä askel kohti muita luottamusta lisääviä toimia; kehottaa siksi Venäjää pidättäytymään sotaharjoitusten järjestämisestä ja kaikenlaisten sotilasjoukkojen lähettämisestä Georgian aluevesien läheisyyteen; 9. korostaa, että neutraaleja, tehokkaita ja puolueettomia rauhanturvaoperaatioita tarvitaan välttämättä Georgian alueellisten konfliktien ratkaisemiseksi; odottaa tässä yhteydessä kiinnostuneena uusia ehdotuksia, jotka koskevat konfliktialueelle Georgian ja Etelä-Ossetian tulitaukolinjalle lähetettyjä nykyisiä kolmen osapuolen yhteisiä rauhanturvajoukkoja; tähdentää, että uusiin joukkoihin olisi sisällyttävä voimakas poliisielementti rikollisuuden ja laittomuuksien torjumiseksi; korostaa, että EU:n olisi oltava valmis lähettämään joukkoja uusiin rauhanturvajoukkoihin; 10. pitää epäoikeudenmukaisena ja syrjivänä, että Venäjän passin saaneet Etelä-Ossetian kansalaiset voivat matkustaa EU:hun helpommin kuin georgialaiset, mikä lisää Etelä-Ossetian alueen jännitteitä ja hankaloittaa kiistan ratkaisemista; 11. kehottaa Venäjän valtion viranomaisia lopettamaan välittömästi Venäjällä asuviin georgialaisiin kohdistuvan kaikenlaisen painostuksen ja häirinnän sekä syytökset, joiden toteuttamisesta ja esittämisestä valtion viralliset elimet ovat vastuussa; 12. kehottaa Venäjän viranomaisia lopettamaan kaikki äskettäin toteutetut Georgian vastaiset sekä Venäjän alueella asuvien georgialaisten vastaiset toimet; kehottaa lisäksi Venäjän viranomaisia lakkauttamaan moldovalaisia ja georgialaisia maataloustuotteita vastaan suunnatun boikotin; 13. kehottaa Venäjää hyväksymään kylmän sodan päättymisen jälkeen tapahtuneet tosiasiat ja luopumaan yksinomaisia vaikutusalueita koskevasta vanhentuneesta ajattelutavasta; 14. kehottaa neuvostoa tekemään jatkossakin kaikkensa jännitteiden lieventämiseksi ja luottamuksen rakentamiseksi uudelleen Georgian ja Venäjän federaation välillä sekä estääkseen vallitsevan diplomaattisen kriisin kärjistymisen entisestään; kehottaa neuvostoa ja komissiota pyrkimään löytämään keinoja, joilla Georgiaa voidaan auttaa selviytymään Moskovan hyväksymien toimien taloudellisista ja yhteiskunnallisista vaikutuksista ja torjumaan niitä; 15. kehottaa neuvostoa ja komissiota sisällyttämään pitkittyneitä konflikteja ja niiden ratkaisua koskevan kysymyksen seuraavien EU:n ja Venäjän huippukokousten asialistalle; 16. suhtautuu myönteisesti Georgiaa koskevan Euroopan naapuruuspolitiikan toimintasuunnitelman tekemiseen ja allekirjoittamiseen; odottaa, että toimintasuunnitelman täytäntöönpano vauhdittaa Georgian poliittista ja uudistusprosessia; suhtautuu myönteisesti YUTP:n korkean edustajan Javier Solanan lausuntoihin, joiden mukaan EU aikoo osallistua nykyistä aktiivisemmin Georgian konfliktien ratkaisuun, ja kehottaa neuvostoa antamaan Etelä-Kaukasiaan nimitetylle EU:n erityisedustajalle kaikki tarvittavat välineet ja resurssit tehokkaamman ja näkyvämmän toiminnan varmistamiseksi; 17. kehottaa puhemiestä välittämään tämän päätöslauselman neuvostolle, komissiolle, Georgian presidentille ja parlamentille, Venäjän federaation presidentille ja parlamentille, Etelä-Ossetiassa tosiasiallista valtaa käyttäville viranomaisille sekä Yhdistyneiden kansakuntien ja Etyjin pääsihteereille. [1] EUVL C 166 E, 7.7.2005, s. 63. [2] Hyväksytyt tekstit P6_TA(2006)0028. [3] EUVL C 98 E, 23.4.2004, s. 193. [4] EUVL C 117 E, 18.5.2006, s. 235. --------------------------------------------------